زلمي خليلزاد د بېن الافغاني خبرو په لغوه کېدو د مایوسۍ څرګندونه کړې
د افغانستان د سولې د خبرو دپاره د امریکا ځانګړي استازي زلمي خليلزاد د طالبانو او د افغان سياستوالو د ډلې ترمنځ د ټاکل شوؤ خبرو په لغوه کېدو د مايوسۍ څرګندونه کړې ده.
د افغانستان حکومت وایي د قطر حکومت د دوحې کانفرنس کې د ګډون دپاره د افغانستان له لوري ورلیږل شوی نوملړ نه ؤ منلی چې له دې امله په قطر کې د طالبانو او افغان مرکچي پلاوي ترمینځ کیدونکی کانفرنس لغوه شوی دی. ټاکل شوې وه نن په ۱۹ اپریل قطر کې د افغان مرکچي پلاوي او طالبانو ترمینځ د سولې درې ورځنۍ خبرې اترې پېل کېدې چې د دې دپاره افغان دولت د ۲۵۰کسانو یو نوملړ اعلان کړی ؤ خو طالبانو په دغه نوملړ اعتراض کړی ؤ او ویلي یې ؤ په قطر کې څه واده نه دی چې دومره ډیر خلک به ورته راځي. خليلزاد په ټویټر ويلي، "زه د قطر د بېن الافغاني خبرو په ځنډو مايوسه شوم. مونږ د ټولو فريقېنو سره په تماس کې يو چې دوي د سولې خبرو ته اماده کړو". نوموړي له ټولو ښکېلو اړخونو غوښتي چې د داسې یو پلاوي پر لېست دي توافق ته ورسیږي چې د ټولو افغانانو استازیتوب وکړي،خو زیاته کړې ده "که اړتیا پیداشي زه به د دغه لېست په چمتوو کولو کې مرسته وکړم." هغه ويلي، "خبرې اترې تل د سياسي لارې او تل پاتې سولې کونجي وي د دې په بدل کې بل څه نشته. زه د ټولو اړخونو څخه غواړم چې په يو په يو داسې پلاوي موافق شي چې د ټول افغانستان استازيتوب کوي. زه په دغه لړ کې هر ډول مرستې ته چمتو يم". د ارګ څخه په خبره شوې اعلاميه کې ويل شوي چې قطر ته د افغان مرکچي پلاوي د تګ ټولې تيارۍ بشپړې شوې وې خو وړمه شپه د قطر څخه يو نوی لسټ چې د ولس د متوازي شموليت څخه بې برخې ؤ او د افغانستان د خلکو د ملي ارادې او فېصلې ته د بې احترامۍ په معنی ؤ، را استول شوی او دغه کار د افغان ولس دپاره د منلو وړ نه ؤ. په اعلاميه کې ويل شوي چې د قطر لخوا د نوي نوملړ رالېږل کېدو وروسته د هېواد يو شمېر سياسي مشرانو د ولسمشر اشرف غني سره په یوه ناسته کې فېصله کړې چې د قطر حکومت دغه کړنه چې د افغانانو پلاوي دوي وټاکي د منلو وړ نه ده.